Liselott Blixt (DF), 2011-03-31:
EPJ, PEM, FMK – vi kender snart de her forkortelser til hudløshed, og vi har flere gange diskuteret, hvornår de her systemer kommer til at fungere.
Forventningerne er og har været store til et elektronisk system, som skal gøre nytte i det danske sundhedssystem.
Vi ved, at der dagligt forsvinder journaler, samt at oplysninger ikke kommer de rette steder hen.
Vi kan se, at flere indlæggelser på det medicinske område kunne være undgået, hvis bare der havde været nogle systemer, der kunne køre, samt at man både i hjemmeplejen og på sygehusene og hos de praktiserende læger kunne se, hvilken behandling den enkelte havde fået et andet sted.
Det tværsektorielle arbejde har det svært, specielt når f.eks. en ældre borger bliver sendt hjem efter et hospitalsbesøg – så er der kommet noget ny medicin på listen, eller noget er blevet taget af; der kan være informationer om eventuelle skader eller en ny behandling, der er sat i gang eller stoppet; det kan eventuelt være noget, der skal fortsætte hos den praktiserende læge, eller noget, som man skal tage sig af i hjemmeplejen af sygeplejersken.
Det siger sig selv, at hvis vi får et rigtig godt system, nytter det ikke noget, hvis ikke vi har nogen, der kan læse systemet og se, hvad der står.
Men selvfølgelig skal vi også tage hensyn til, hvornår og hvordan man går ind og ser på det, og hvem der kan gøre det, så ikke alle oplysninger ligger tilgængelige for alle kommunalt ansatte eksempelvis. Det her forslag gør, at tandlæger, jordemødre, sygeplejersker, sundhedsplejersker, social- og sundhedsassistenter, radiografer og ambulancebehandlere med særlig kompetence får adgang til elektroniske helbredsoplysninger.
Samtidig får ministeren bemyndigelse til at fastsætte regler om privathospitalers anvendelse af it.
Det kan være sådan noget som standarder for journaler m.m., og det er vigtigt, når nu vi har patienter, der bliver overflyttet fra et offentligt hospital til et privat eller fra et privat til et offentligt, at man samtidig kan se, hvad der er sket de pågældende steder.
Så forslaget er et skridt i den retning, som gør, at man som patient kan føle sig sikker på, at de oplysninger følger en, uanset om man er behandlet i privat, kommunalt eller regionalt regi.
I Dansk Folkeparti er vi måske lidt utålmodige og så gerne, at det her blev udrullet noget før, men vi ved også, at der flere steder er nogle systemer, som fungerer fint.
Nu skal vi blot sikre, at det bliver udrullet, så programmerne kan arbejde sammen.
Når det her er på plads, vil det understøtte det sammenhængende patientforløb.
Det vil være med til at give en høj behandlingskvalitet og en bedre patientsikkerhed.
Man kan som patient og borger allerede i dag se sin journal.
For ca. et år siden åbnede der på sundhed.dk det, der hedder »Mit sundhedsoverblik«.
Her kan man med en digital signatur logge ind og få et overblik over alle ens sundhedsdata.
Eksempelvis kan man nu se nye notater i patientjournaler, om der er kommet svar på laboratorieprøver, hvilke medicin man har fået udskrevet samt kontaktoplysninger til den praktiserende læge.
Så ja, det er et skridt i den rigtige retning, og så vidt jeg ved, skulle det hele være udrullet i 2013, og det må vi holde ministeren fast på.